Diari Oficial de la Generalitat Valenciana


Sumari del DOGV 10435, del 20-12-2024 (2024/13249)

RESOLUCIÓ de 16 de desembre de 2024, de la Direcció General, per la qual s'acorda l'ampliació de diversos terminis en els processos selectius en tramitació.
------------------------------------------------------------------------------------------------------------------------------------------------------------

### Dades del document

Número de DOGV
:   10299

Data del DOGV
:   20-12-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/13667

CVE
:   BVZY-S-2288-94832

Data del document
:   16-12-2024

Organisme emissor
:   Institut Valencià de Serveis Socials

Tipus de document
:   Resolució

Descriptors 

:   * concurs administratiu
    * desastre natural

Per Resolució de 19 de desembre de 2022, del director general de l'Institut Valencià de Serveis Socials, es va convocar el procés excepcional d'estabilització pel sistema de concurs de mèrits per a cobrir els llocs previstos en l'oferta pública d'ocupació (OOP) de 2022 de l'entitat, en execució del procés extraordinari d'estabilització d'ocupació temporal prevista en la disposició addicional 6a i 8a de la Llei 20/2021, de 28 de desembre, de mesures urgents per a la reducció de la temporalitat en l'ocupació pública (DOGV núm. 9497, 26.12.2022).

D'acord amb l'apartat 6 de la Resolució de 27 de maig de 2022, de la presidenta de l'Institut Valencià de Serveis Socials, mitjançant la qual es dona publicitat a l'Acord del dia 17 de maig de 2022, del Consell de Direcció, pel qual s'anul·la l'oferta pública d'ocupació 2018 i 2019 i s'aprova l'oferta d'ocupació pública d'estabilització per al 2022 de l'entitat (DOGV 9350, 30.05.2022), la resolució de tots els processos selectius haurà de finalitzar, en tot cas, abans del 31 de desembre de 2024.

El temporal de vent i pluges esdevingut a la Comunitat Valenciana, a conseqüència de l'episodi de dana que es va iniciar en la jornada de 29 d'octubre, ha tingut conseqüències destructives en persones, béns i infraestructures de tota índole, alterant d'esta manera substancialment el dia a dia de part de la població valenciana i del funcionament normal de l’Administració pública.

Amb base en això, es va publicar, a través de l'Ordre PJC.1222.2024, de 6 de novembre (BOE núm. 269 de 07.11.2024), l'Acord del Consell de Ministres de 5 de novembre de 2024, pel qual es declara zona afectada greument per una emergència de protecció civil el territori damnificat a conseqüència de la dana que ha afectat àmplies zones de la península i Balears entre el 28 d'octubre i el 4 de novembre de 2024.

L'apartat denové del mencionat acord establix que, en els termes previstos en la disposició addicional novena de la Llei 39/2015, d'1 d'octubre, del procediment administratiu comú de les administracions públiques (introduïda per la disposició final primera del Reial decret llei 6/2024, de 5 de novembre, pel qual s'adopten mesures urgents de resposta davant els danys causats per la depressió aïllada en nivells alts (DANA) en diferents municipis entre el 28 d'octubre i el 4 de novembre de 2024), se suspenen els termes i s'interrompen els terminis per a la tramitació dels procediments administratius fins al moment en què es dicte un nou acord de Consell de Ministres que decreta la finalització d'esta mesura.

Segons s'assenyala, esta previsió s'aplicarà a les persones interessades que residisquen en els termes municipals inclosos en l'annex del reial decret-llei esmentat, així com a aquelles altres que acrediten el caràcter impossible o onerós del seu compliment en atenció a l'efecte de l'emergència.

Resulta evident que l'afectació a les persones interessades anteriors afecta també a la resta, ja que que no és possible concloure íntegrament el procés selectiu. D'esta manera, la interrupció dels terminis i la suspensió dels termes és una mesura necessària per a garantir el principi constitucional d'igualtat, arreplegat també en l'article 2.4 de Llei 20.2021, de 28 de desembre, de mesures urgents per a la reducció de la temporalitat en l'ocupació pública, a més dels principis de lliure concurrència, mèrit, capacitat i publicitat.

Així mateix, l'apartat onzé de l'Acord de 4 de novembre de 2024, del Consell, pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 a la Comunitat Valenciana establix que, de conformitat amb el que es disposa en l'article 32.5 de la Llei 39/2015, d'1 d'octubre, del procediment administratiu comú de les administracions públiques, s'acorda l'ampliació general dels terminis en tots aquells procediments no vençuts de competència de l'Administració de la Generalitat i del seu sector públic instrumental que es troben en tramitació.

En virtut d'això, i fent ús de l'article 8.2.e) del Decret 7/2013 de 4 de gener, del Consell, pel qual s'aprova el Reglament d'organització i funcionament de l'Institut Valencià d'Atenció Social i Sanitària (IVASS),

RESOLC

*Primer*

Ampliar d'ofici en sis mesos els terminis no vençuts per a dictar les resolucions de la Direcció General de l’IVASS per les quals es publiquen les relacions definitives de persones que han superat els processos selectius per a l'ingrés com a personal laboral fix de l'entitat relatives als processos selectius en tramitació que finalitzen amb anterioritat al 31 de desembre de 2024.

*Segon*

Publicar la present resolució en el *Diari Oficial de la Generalitat Valenciana*.

Contra la present resolució no és possible interposar cap recurs, d'acord amb el que es disposa en l'article 32.3 de la Llei 39/2015, d'1 d'octubre, sense perjuí del procedent contra la resolució que pose fi al procediment.

  

València, 16 de desembre de 2024

María José Rico Llorcca

Directora general